Virallinen lehti nro C 370 , 21/12/1999 s. 0034



KIRJALLINEN KYSYMYS P-0386/99 esittäjä(t): Marianne Thyssen (PPE) komissiolle (19. helmikuuta 1999) Aihe: Kasvu ja työllisyys Luxemburgin työllisyyttä käsitelleen huippukokouksen johdosta ja Euroopan parlamentin aloitteesta neuvosto hyväksyi toukokuussa uuden kasvua ja työllisyyttä koskevan ohjelman, johon myönnettiin 450 miljoonaa euroa määrärahoja. Ohjelmaan sisältyy pk-yrityksille suunnattu tuki, jolla helpotetaan näiden yritysten rahoituksen saantia. Tällä tavoin niille annetaan kasvun ja työpaikkojen luomisen mahdollisuus. Ohjelma muodostuu kolmesta osasta: takuu- ja riskipääomajärjestelyistä sekä yhteisyritysohjelmasta. Kysymyksen esittäjän saamien tietojen mukaan pk-yritykset eivät tunne tätä ohjelmaa riittävästi. Voisiko komissio tästä syystä vastata seuraaviin kysymyksiin, kun ohjelma on nyt ollut käynnissä 9 kuukautta? 1. Millä tavoin pk-yrityksille on tiedotettu siitä, mitä riskipääomarahastoja, takuujärjestelyjä ja rahoituslaitoksia niiden käytössä on, jotta ne voivat hyötyä tästä ohjelmasta? 2. Kuinka monta tällaista välittävää tahoa toimii jo ohjelman eri osien yhteydessä ja mille alueille ja mihin maihin ne ovat sijoittuneet? 3. Kuinka monta ja millaista pk-yritystä (ala, koko, maa) ovat jo osallistuneet kasvu- ja työllisyysohjelmaan? Komission jäsenen Yves-Thibault de Silguynkomission puolesta antama vastaus (27. huhtikuuta 1999) 1. Euroopan investointirahaston hallinnoimasta ETF-Start up -riskipääomajärjestelmästä (European Technology Facility, Euroopan teknologian rahoitusjärjestelmä) ja takuujärjestelyistä voidaan todeta, että luettelo rahastoista ja valituista välittäjistä on saatavana Internet-osoitteesta (http://www.eif.org). Valtuutetuilla rahoituslaitoksilla on myös omaa pienille ja keskisuurille yrityksille (pk-yritykset) suunnattua tiedotusaineistoa. Eurooppalainen yhteisyritys -ohjelmaa (JEV, Joint European Venture) koskeva luettelo rahoituslaitoksista on saatavana pääosaston II rahoitustoimialan, pääosaston XXII ja euroneuvontakeskuksien Internet-osoitteista. Rahoituslaitoksia kannustetaan tukemaan JEV:in toimintaa, ja komissio aikoo osallistua näiden edistämistoimien rahoitukseen. Euroneuvontakeskukset, pk-yrityksiä edustavat organisaatiot ja rahoitusjärjestöt itse ovat jo alkaneet toteuttaa useita toimenpiteitä. 2. ETF-Start up -riskipääomajärjestelmän osalta on valittu kaksi rahastoa (Ranska ja Saksa), ja lisäksi neuvottelut ovat kesken seitsemän rahaston kanssa, joilla on tarkoitus kattaa viisi jäsenvaltiota. Takuujärjestelyjen osalta on allekirjoitettu kaksi sopimusta (Alankomaat ja Itävalta), ja Belgian, Saksan, Espanjan, Ranskan, Italian ja Suomen kanssa neuvotellaan parhaillaan. JEV:iä varten on tähän mennessä valittu 80 kaikki jäsenvaltiot kattavaa rahoituslaitosta. 3. ETF-Start up -riskipääomajärjestelmästä ei ole vielä saatavilla tietoja, koska sopimukset on vasta allekirjoitettu. Takuujärjestelyistä voidaan sanoa, että ainoastaan yksi itävaltalainen välittäjä oli toiminnassa 31. joulukuuta 1998. Tähän mennessä 34 pk-yritystä 12 jäsenvaltiosta ovat saaneet JEV-tukea, jolla pyritään perustamaan 17 yhteisyritystä. Tukea saaneet pk-yritykset toimivat teollisuustuotannon, ympäristön, tietotekniikan, logistiikan ja liikenteen, bioteknologian, terveyden, rakentamisen ja kaupan aloilla. Näistä 16:ssa on alle 10 työntekijää. Pk-yritysten laatimien ennusteiden pohjalta jokainen yhteisyritys merkitsee keskimäärin 15 uutta työpaikkaa.